Uredba Sveta (ES) št. 1036/2001

z dne 22. maja 2001

o prepovedi uvoza atlantskega velikookega tuna (Thunnus obesus) s poreklom iz Belizeja, Kambodže, Ekvatorialne Gvineje, Saint Vincenta in Grenadine ter Hondurasa

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti in zlasti člena 133 pogodbe,

ob upoštevanju predloga Komisije,

ob upoštevanju naslednjega:

(1) Ribolovne vire, ki so neobnovljivi naravni viri, je treba zaščititi zaradi biološkega ravnotežja in globalne varnosti preskrbe s hrano.

(2) Leta 1998 je Mednarodna komisija za ohranitev atlantskega tuna (ICCAT), katere pogodbenica je Evropska skupnost, sprejela Resolucijo 98-18 o neurejenem in neprijavljenem lovu na tune, ki ga velika plovila opravljajo s parangali v območju po konvenciji.

(3) Pogodbenice ICCAT, katerih ribiči so dolžni zmanjšati svoj ulov atlantskega tuna, ne morejo učinkovito upravljati zadevnega staleža, razen če vse pogodbenice ne sodelujejo z ICCAT in ravnajo v skladu z ohranitvenimi in upravljalnimi ukrepi te komisije.

(4) ICCAT je ugotovil, da so Belize, Kambodža, Ekvatorialna Gvineja, Saint Vincent in Grenadine ter Honduras države, katerih plovila lovijo atlantskega velikookega tuna na način, ki zmanjšuje učinkovitost ukrepov te organizacije za ohranitev tuna; svoje ugotovitve je ICCAT utemeljil s podatki o ulovu, trgovini in opazovanju plovil.

(5) Poskusi ICCAT, da bi pet od šestih navedenih držav spodbudil k ravnanju v skladu z ukrepi za ohranitev in upravljanje atlantske mečarice, so bili neuspešni. Honduras je dobil več časa za dokazovanje, da ravna v skladu z ohranitvenimi in upravljalnimi ukrepi. Posledično bodo rezultati ukrepov te države pregledani na letnem sestanku leta 2001.

(6) ICCAT je pogodbenicam predlagal, naj sprejmejo ustrezne ukrepe za prepoved uvoza proizvodov iz atlantskega velikookega tuna s poreklom iz Belizeja, Kambodže, Ekvatorialne Gvineje, Saint Vincenta in Grenadine ter Hondurasa. Ti ukrepi bodo odpravljeni takoj, ko bo ugotovljeno, da so zadevne države svoje ribiške prakse uskladile z ukrepi ICCAT. Te ukrepe mora izvajati Skupnost, ki ima edina pristojnost v tej zadevi.

(7) V primeru proizvodov iz atlantskega velikookega tuna s poreklom iz Hondurasa začne prepoved ICCAT veljati 1. januarja 2002, razen če ta država na sestanku ICCAT leta 2001 ne zagotovi dokumentacije, ki dokazuje, da so bile ribiške aktivnosti te države usklajene z upravljalnimi in ohranitvenimi ukrepi ICCAT.

(8) Ti ukrepi so združljivi z obveznostmi Skupnosti v skladu z drugimi mednarodnimi sporazumi –

SPREJEL NASLEDNJO UREDBO:

Člen 1

1. Sprostitev v prosti promet v Skupnosti atlantskega velikookega tuna (Thunnus obesus), ki spada pod oznake KN ex03019990, ex03023919, ex03023999, ex03034941, ex03034943, ex03034949, ex03034990, ex03041038, ex03041098, ex03042045, ex03049097, ex03052000, ex03053090, ex03054980, ex03055990, ex03056990, ex16041411, ex16041416, ex16041418 in ex16042070 s poreklom iz Belizeja, Kambodže, Ekvatorialne Gvineje in Saint Vincenta in Grenadine je prepovedana.

2. Iztovarjanje proizvodov iz odstavka 1 za namen tranzita po Skupnosti je prepovedana.

Člen 2

Ta uredba se ne uporablja za količine proizvodov iz člena 1(1), za katere se lahko pristojnim nacionalnim organom v zadovoljivi meri dokaže, da so bile na datum začetka veljavnosti te uredbe že na poti proti ozemlju Skupnosti, in ki se sprostijo v prosti promet najkasneje štirinajst dni po tem datumu.

Člen 3

Člena 1 in 2 se uporabljata za atlantskega velikookega tuna (Thunnus obesus), ki spada pod oznake KN ex03019990, ex03023919, ex03023999, ex03034941, ex03034943ex03034949, ex03034990, ex03041038, ex03041098, ex03042045, ex03049097, ex03052000, ex03053090, ex03054980, ex03055990, ex03056990, ex16041411, ex16041416, ex16041418 in ex16042070 s poreklom iz Hondurasa.

Člen 4

Ta uredba začne veljati 1. julija 2001.

Člen 3 se uporablja od 1. januarja 2002.

Ta uredba je v celoti zavezujoča in se neposredno uporablja v vseh državah članicah.

V Bruslju, 22. maja 2001

Za Svet

Predsednik

M. Winberg

--------------------------------------------------